डॉक्टर ने क्या ट्रीटमेंट दिया, अब मरीज ऑनलाइन देख सकेंगे
एक अप्रैल से लागू : निजी क्लिनिक की तरह मरीज समय लेकर भी सरकारी डॉक्टर को दिखाने जा सकेंगे
रामसिंह चौहान | उज्जैन
अब जिला अस्पताल, माधवनगर अस्पताल व चरक अस्पताल के डॉक्टरों की चिकित्सा सेवाएं ऑनलाइन होगी। मरीज को पता चल सकेगा कि उसे क्या उपचार दिया जा रहा है। मरीज ऑनलाइन उपचार परामर्श भी ले सकेंगे। यह सुविधा एक अप्रैल से लागू होगी।
प्राइवेट क्लीनिक की तरह मरीज सरकारी डॉक्टर से समय भी ले सकेंगे। इससे उन्हें अपना चेकअप करवाने के लिए लंबा इंतजार नहीं करना पड़ेगा। उनका नंबर आने पर डॉक्टर उन्हें देख सकेंगे। डॉक्टरों को ऑनलाइन रिपोर्टिंग यह भी करना होगी कि उन्होंने प्रतिदिन कितने मरीजों का उपचार किया और माह में कितने मरीज देखे। यदि किसी मरीज की मौत हुई है तो उसका भी डिटेल देना होगा। यह सुविधा उज्जैन से शुरू हो रही है, जिसे बाद में प्रदेश के 51 जिलों में लागू किया जाएगा। इसके लिए अलग से वेबसाइट पर काम शुरू हो गया है।
मरीजों को यह करना होगा
मरीजों को ऑनलाइन अपना पंजीयन करवाना होगा। इसके लिए नाम, पता, उम्र, बीमारी क्या है? व किस डॉक्टर से उपचार चाहते हैं इसकी जानकारी ऑनलाइन डालना होगी। साइड पर जाकर मरीज डॉक्टर से परामर्श भी ले सकेंगे। यदि उन्हें प्रत्यक्ष जाकर दिखाना है तो संबंधित डॉक्टर से समय ले पाएंगे।
मेट्रो सिटी में चल रही सुविधा
मुंबई, दिल्ली, बैंगलोर, अहमदाबाद व चेन्नई में ऑनलाइन परामर्श व उपचार की सुविधा संचालित हो रही है।
ऐसे हो रहा ऑनलाइन स्वास्थ्य सेवाओं का संचालन
अस्पतालों में कॉल सेंटर संचालित हो रहे हैं। यहां मरीज को काल सेंटर के सर्वर पर फोन लगाना होता है। डॉक्टर की उपलब्धता के अनुसार मरीज को समय दिया जाता है। निर्धारित समय पर जाकर मरीज अपना चेकअप करवा लेता है। मरीज को सिर्फ परामर्श लेना है तो वह ऑनलाइन ही डॉक्टर से ले सकता है।
मरीजों को यह होगा फायदा
- लंबी कतार में नहीं लगना पड़ेगा।
- समय की बचत होगी।
- ऑनलाइन परामर्श मिल सकेगा।
- उपचार के बारे में पता चल सकेगा।
इनका कहना -
मरीजों को ऑनलाइन चिकित्सा सेवा दी जाएगी। इसकी शुरुआत उज्जैन से हो रही है। इस पर काम शुरू हो गया है।
- डॉ.एमएल मालवीय, सिविल सर्जन
--
hin_Deva hin_Deva mai_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva unk